钦定古今图书集成/明伦汇编/官常典/第713卷 > 谢琰〈子肇 峻〉 桓宝
## 钦定古今图书集成/明伦汇编/官常典/第713卷 > 谢琰〈子肇 峻〉 桓宝

按《册府元龟》，琰为会稽内史，时孙恩作乱，琰不设备。
恩奄至山阴北三十五里，琰遣参军刘宣之拒破恩。
既而上党太守张虔硕战败，群贼锐进，人情震骇，咸
以宜持重严备，且列水军于南湖，分兵设伏以待之，
琰不听。既至，尚未食，琰曰：“要当先灭此寇而后食耳。”
跨马而出。广武将军桓宝为前锋，摧锋陷阵，杀贼甚
多，而塘路近狭，琰军鱼贯而前，贼于舰中傍射之，前
后断绝。琰至千秋亭，败绩，琰帐下都督张猛于后斫
琰马，琰堕地，与二子肇、峻俱被害，宝亦死之。